1Engkalingai éh wija-wijanna Yakub, wija-wijanna Yéhuda iya pakééngngi asenna Israélié, adammu muwangakuiwi Allataalana Israélié, sibawa mattanro ri laleng asenna PUWANGNGE. Iyakiya iyaro ada-adammu dé’ namalempu.
2Namuni makkuwaro, muwangakuiwi sibawa matempo makkedaé pabbanuwanako kota mapaccingngé; sibawa sanréko ri Allataalana Israélié iya riteppué PUWANG Iya Pommakuwasaé.
3Makkedai PUWANGNGE, "Engkalingai, éh Israélié! Aga kajajiyang riyolo, maittani Uwabbirittanna; aga Upowada, tennasenna-senna Upogau’i sibawa Upancaji annessang.
4Uwisseng makkedaé matanré atiko, matedde ati sibawa kapala batu.
5Riyolopa nariyolo napurano Uboto; ri wettu dé’napa nakajajiyang, purani Uwappaissengeng, kuwammengngi aja’ muwakkeda, makkedaé iyaro pangkaukenna dato-dato barahalaé.
6Sininna boto-Ku iya muwéngkalingaé purani kajajiyang; harusu’ko mangakuiwi makkedaé tongengngi iyaro adak-Ku. Makkekkuwangngé Uwappaissengengngi gau’-gau’ iya barué, rahasiya-rahasiya iya dé’éppa muwissengngi.
7Nappai makkekkuwangngé Upancaji, natenniya riyolo; dé’pa naengka muwéngkalingai passalenna gau’éro, kuwammengngi dé’ naweddikko makkeda, makkedaé muwissengngi sini-sininnaé.
8Uwisseng dé’ naweddikko riyatepperi, riyolopa mutarompo selaku tomadoraka. Rimakkuwannanaro dé’ muwissengngi, dé’ muwi séddi ada lettu ri daucculimmu.
9Utahangngi cai-Ku kuwammengngi naripakalabba asek-Ku. Utahangngi untu’ alému, kuwammengngi dé’ naripaccappuko.
10Uwojiko ri laleng api anrasa-rasangngé, pada-pada péra’é ripatuléng ri laleng dapureng apié.
11Upogau’i iyaro untu’ alé-Ku muto. saba’ dé’ Uleppessangngi asek-Ku ricarépai; alebbirek-Ku dé’ Ubagéi sibawa muwi niga."
12Makkedai PUWANGNGE, "Engkalingai Israél, umma iya Uwobbié, tette’-Ka Allataalamu. Iyya ritu pammulang, sibawa Iyya’to paccappureng.
13Limak-Ku palénne’i pallanggana linoé sibawa pallebba’i bitaraé. Rékko Uwobbii asenna, masitta’i mennang polé.
14Addeppungeng manenno sibawa éngkalingai! Ri yelle’na déwata-déwataé dé’gaga iya botoéngngi makkedaé tau ripilé-Ku gasai matu Babél; napogau’i matu aga iya Upuwéloé.
15Iyya ritu powadai sibawa mobbii, iya pimpingngéngngi, angkanna mallolongeng.
16Poléno maddeppé ri Iyya sibawa éngkalingai, riyolopa nariyolo Umabbicara sibawa patterui; sibawa ada-adak-Ku tuli Upancajiwi annessang."
17Adanna Allataala mapaccinna Israélié, pappassalama’mu, "Iyya ritu PUWANG Allataalamu, iya pagguruékko aga iya makkégunaé untu’ alému, sibawa pimpikko ri laleng iya harusu’é muwola.
18Akkalarapanna mupuriyatiwi sining parénta-Ku, na asaléwangemmu pada-padai salo iya dé’é naengka namarakko, sibawa amaupekemmu pada-padai bombangngé ri tasi’é iya dé’é naengka nappésau.
19Wija-wijammu singngégai matu kessi’é; Utanggungngi mennang dé’ naripaccappu matu."
20Laono sibawa larino polé ri Babél, pallebbangngi iyaé birittaé lao kégi-kégi. Abbirittangngi sibawa gora-gora marennu: "PUWANGNGE pura passalama’i Israélié, atan-Na!
21Wettunna Napimping mennang molai padang iya makabuttué, dé’ mennang namanrasa-rasa madekka. PUWANGNGE puwé’i bulu batué sibawa passolo’i uwai, polé ri batué jompii uwai untu’ mennang.
22Dé’gaga asalamakeng untu’ tau majaé," makkuwaniro adanna PUWANGNGE.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn